書西湖雷峰雲講主草書
作者：鄭清之
朝代：宋

paragraphs: 雲師一生耽聖草，銀鐵蟠空覷天巧。
老來逸氣未全平，筆底鋒鋩猶獨掃。
開關勇士爭赴敵，劍戟弓戈奮相繚。
睡龍决起求頷珠，劃木抓巖紛怒爪。
風雷喧豗撼坤軸，飛電交橫印清沼。
忽然天宇變空澄，千丈孤峰立寒峭。
張顛驚號智永泣，剝筋椎髓爲君飽。
恨予不習草書訣，九轉枯腸祗自攪。
雲師雲師汝誠能，春蚓秋蛇幾時了。
何如認取主人翁，破衲蒙頭紙窗曉。